Böjt 3. vasárnapja, *oculi*

*„35Másnap ismét ott állt János két tanítványával együtt, 36és rátekintve Jézusra, aki arra járt, így szólt: „Íme, az Isten Báránya!” 37Meghallotta a két tanítvány, hogy ő ezt mondta, és követték Jézust. 38Jézus megfordult, és amikor meglátta, hogy követik őt, megszólította őket: „Mit kerestek?” Ők pedig ezt válaszolták: „Rabbi - ami azt jelenti: Mester -, hol van a lakásod?” 39Ő így szólt: „Jöjjetek, és meglátjátok.” Elmentek tehát, meglátták, hol lakik, és nála maradtak azon a napon; körülbelül délután négy óra volt ekkor. 40A kettő közül, akik ezt hallották Jánostól és követték őt, András, Simon Péter testvére volt az egyik.”(Jn1,35-40)*

„Krisztus, ártatlan Bárány ki miértünk meghaltál: Irgalmazz nékünk, Ó Jézus, ó Jézus!” (EÉ188)
Mindnyájunknak ismerős ez az énekszöveg, hiszen éppen most énekeltük, és az úrvacsorai liturgiában is előfordul. Keresztelő János is így szólt, Jézust meglátva: „Íme az Isten Báránya!”
Mit jelent az „Isten Báránya”? Az Isten Báránya, aki hordozza a világ bűnét. (Jn1,29)- válaszolhatjuk biblialvasó keresztényként.
Azonban a tanítványok nem evangéliumot olvasó keresztények voltak, s nem énekelték az úrvacsorai liturgiát sem.

Mindenekelőtt be kell ismernünk, hogy a sokszor hallott és olvasott énekek, igék esetében már bele sem gondolunk azok tartalmába, hiszen olyan evidensnek, egyérteműnek tűnik: mindig szóba kerül, hallottuk elégszer, tudjuk mit jelent. Az énekben is olyan sokszor szerepel, hogy már szinte kívülről tudjuk a végére. Templomunk bejáratánál is: ott van a bárány jelképe. Most, böjtben pedig különösen ezen jelkép alatt élünk: Isten Báránya értünk szenved a kereszten, ezt mindenki hallhatta már, akár hittanórán, akár a húsvéti történet hallgatva … mire sokadjára érünk a böjthöz, vagy végig énekeljük néhányszor a 188-as éneket, már fel sem kapjuk a fejünk a szavakon: Isten Báránya.

Ennek ellenére mégis mélyedjünk el kicsit ebben a képben: Jézus Isten Báránya. Bárány, nemcsak mint az áldozati az ószövetségben, hanem mint aki szelíden, alázattal tűrte; elviselte a szenvedést. Ahogyan Ézsaiás írja: „Amikor kínozták, alázatos maradt, száját sem nyitotta ki”(Ézs53) … ahogy mondjuk mi is gyakran: „ártatlan bárány”. Ő a Bárány, aki gyengének tűnik, de mégis felette van mindennek. Pontosan abban a pillanatban a legerősebb, mikor számunkra a leggyengébbnek tűnik: a kereszten. Nehéz felismerni Isten Bárányát, mert mi is gyakran arra figyelünk oda, aki hangos, kiabál, aki durva, aki erőszakkal juttatja érvényre az akaratát; önmagát. Isten Báránya helyett gyakran követünk egyszerű birkákat. De Ő éppen ennek ellentéte: nekünk szolgál, és az utolsó pillanatokban is a gyilkosaiért imádkozik, és ekkor bár gyengének tűnik, mégis erősebb, mint bárki. Hiszen ekkor veszi el a világ bűnét, ekkor veszi el a mi bűnünket is. Ez az a pillanat, amely a lehetőséget adja számunkra, a kinyújtott kéz felénk. Hordozta a bűnünket, tudja milyen viselni- és elveszi azt.
„Íme, Isten Báránya”- mondta tehát Keresztelő János, mikor meglátta Jézust.

S két tanítvány ekkor azonnal követni kezdte Őt. Még az időpontot is feljegyezték: délután négy órakor történt mindez. Érdekes elképzelni az olvasottakat: Jézus elindul, majd az út során észreveszi, hogy máris van két tanítványa, kik kérdés és kérés nélkül követik. Itt a követés szó alatt (ἀκολουθέω) érthető az utánamenés, és a tanítványi értelem is. Itt valószínűleg mindkettő értelmezésről szó van. Azonban hiába követi őt a két tanítvány, ha Jézus maga el nem hívja őket, sőt ha meg nem ismerik igazán Jézust, akit követni akarnak.
Hiszen hiába is énekeljük -„Krisztus, ártatlan Bárány: Adj békességet, Ó Jézus, ó Jézus!”- ha valójában csak hallottunk, olvastunk Jézusról, de nem ismerjük Őt személyesen, akkor pontosan ott tartunk utunkon, mint a két tanítvány: értesültünk a jóhírről, s elindultunk valamerre, de nincs igazi kapocs, nincs igazi kapcsolat. Megyünk Jézus után az úton, de nem vagyunk a követői.

Jézus azonban körültekintő volt az útja során, és megfordult. Észrevette, hogy követik. Sok ilyen történetet ismerünk az evangéliumokból. Jézus megállt a vak Bartiemus kiáltozására, megfordult, mikor a vérfolyásos asszony megérintette, megállt egy pogány asszony könyörgése miatt is, de megállt Zákeus érdeklődése miatt és Jairus kétségbeesett kérésére is. Megnyugtató, hogy Jézus nem úgy jár, hogy soha hátra sem néz, hanem néha megfordul, és körülnéz, hogy lássa, nincs-e valaki, akine segítségre, vagy egy jó kérdésre van szüksége.

Jézus tehát megfordult és *megszólította* őket: „*Mit kerestek?”*
Keresztények vagyunk. Azaz Krisztus követői. De hány nap telik el úgy, hogy igazán mégsem követjük Őt? Vajon mennyi ideig járnánk Jézus nyomdokaiban úgy, hogy mégsem vagyunk a *követői*, mégsincs személyes kapcsolat?
Úgy tűnik, hogy mi, keresztények, Krisztus követői sok ideig tudjuk követni Krisztust Krisztus nélkül. Hiszen amíg énekeljük a liturgiát, amíg tudunk idézni a Bibliából, addig minden jónak látszik, azt mondjuk, minden rendben. Hiszen ha eljárunk az istentiszteletre, és ismerjük a kereresztény tanítást, akkor igazából senkinek nem lehet ránk szava. Sőt még az is lehet, hogy elég ha az ember jóra törekszik és nem árt senkinek, mert akkor már jó embernek mondható. S valóban: egyszerűnek is tűnik az egész, hiszen a mai világban már nem kell mindent túlbonyolítani, jóval egyszerűbb ha az ember a pillanatnyi boldogságra törekszik, hiszen az a biztos, ami most van- ahogy szokták mondani.
Jézus azonban ezt kérdezi a tanítványoktól: „Mit kerestek?”
Eljöttünk a mai istentiszteletre, s Jézus ma ezt kérdezi mindannyiunktól: „Mit kerestek?”

Mögöttünk van az egész hét fáradtsága. A mindennapi teendők sürgető körforgása, mindenkinek megvan a saját gondja, a saját feladata. Természetesen nem könnyű mindig megmondani ilyen körülmények között, hogy mit is keresünk. Talán nyugalmat, talán megoldást a problémákra, talán sokféle kérdéseinkre választ. Vagy csak tudni szeretnénk: mit kaphatok itt?
A tanítványok meghallották, hogy Jézus Isten Báránya, és követni kezdték. Úgy érezték, Ő a Megígért, Ő fogja megmenteni a népet minden szolgaságból, de Jézus megszólította őket.
Jézusról ugyan sokmindent képzeltek a kortársai: hogy felszabadítja őket a római uralom alól, hogy elhozza a Mennyei Jeruzsálemet, hogy próféta lesz és messiáskirály. Természetesen bátran követtek ilyen gondolatokat. Ki ne tette volna, aki bízott egy jobb, egy szebb jövőben? De Jézus megfordult és megszólította őket: Mit kerestek?

Mi is elkezdtük követni Jézust, elkezdtünk a nyomában járni,és foglalkozni Vele, mert éreztük, hogy talán nyugalmat kapunk, vagy biztonságot, talán megoldást a problémáinkra, talán válaszokat a kérdéseinkre. Lehet, hogy csak megszokásból követjük Őt, az is előfordulhat, hogy nem is nagyon akarunk ezzel foglalkozni, mert van ezer másféle gondunk. Mindig ott vagyunk Jézus nyomában, mert szeretnénk Őt követni valamilyen módon; „a magunk módján”. Szeretnénk egy Jézust elképzelni magunknak. De ha megfordul és megkérdez minket: „Mit kerestek?” mit fogunk felelni? Válaszoljuk-e hogy a békét keresem, a nyugalmat, a megoldásokat…a válaszokat…(vagy semmit?)
És vajon ki fogja, ki meri azt válaszolni közülünk, hogy Téged kereslek?

A tanítványok így feleltek Jézus kérdésére: „*Hol van a lakásod?(…) És ottmaradtak Vele azon a napon.*”- olvashatjuk.

Őt keresték magát, Jézust. Jézust követni, Jézussal Nála maradni. Békére, válaszokra, megoldásokra vágyunk? Biztonságra? Mindezt Jézus követése közben *Jézus által, Tőle* kaphatjuk meg. És ennél többet is: nála otthonra lelni. Ha Vele akarjuk járni az utunkat, ha Nála akarunk maradni. Ha nem csupán megyünk utána minden kapcsolat nélkül, hanem ha engedjük, hogy kapcsolat legyen köztünk és közötte. A kapcsolatot sohasem Ő szakítja meg és sohasem mi hozzuk létre. De azt megtehetjük, hogy nem szakítjuk meg, hogy akarunk „*Nála maradni*”. Vajon törekszünk-e rá, hogy ne csak egy rutinná váljon a kereszténységünk, az istentisztelet, az úrvacsoravétel, az imádság? Vajon észrevesszük-e, hogy Jézus megfordul és szól hozzánk, ha távolodunk, vagy mikor nem közeledünk?

A hét igéje így szól: „*Aki az eke szarvára veti a kezét és hátratekint, nem alkalmas az Isten országára.” (Lk 9,62)* Hogyan töltjük a böjti készülődésünket? Így, böjt közepén vessünk számot róla, hogy valóban Istennek tudjuk-e szentelni ezt a böjti időt, és valóban tudunk-e arra figyelni, hogy ne hátra, ne másra tekintsünk, hanem mindazokra amelyeket, Ő tesz elénk, amit Ő akar nekünk mutatni, ahova Ő akar minekt vezetni. Valóban Rá figyelünk-e vagy járva keresztény utunkat, igazából nem törődünk Urunkkal: inkább követünk egyszerű birkákat, mint az Isten Bárányát? Vagy inkább követjük a mi egyszerű elképzeléseinket, mint felismerve az Ő akaratát?
Ma oculi, azaz szemek vasárnapja van. A zsoltáros így mondja: „*Szemeim állandónan az Úrra néznek*”. Keresztelő János rátekintett Jézusra, majd felismerte őt, Jézus pedig így invitálta tanítványait magához: „*Jöjjetek és meglátjátok*!”- (elmentek tehát és meglátták hol lakik és nála maradtak)… Ezt jelenti Jézussal lenni. Rátekinteni és felismerni Őt, követni és hallgatni Rá, Vele maradni. Meglátni azt, hogy ki Ő és hogy Nála otthonra lelhetünk.
Jézussal lenni, nála maradni azt jelenti, hogy őszintén és nyitottsággal olvassuk a Szentírást és engedjük, hogy hatással legyen életünkre. Vele lenni biztonságot ad: otthonra lelünk, de felelősséggel, önvizsgálattal is jár, hiszen kérdést is tesz fel nekünk. Jézussal lenni azt jelenti, hogy belátjuk és megvalljuk bűneinket, majd engedünk a segítségnek is. Vele lenni annyi, mint készen állni arra, hogy valóban békére találunk, valóban válaszokra lelünk és megoldásokat kapunk az életünk problémáira Tőle. Jézusnál maradni tehát valóság és hozzátartozik minden komoly önvizsgálat. Itt minden változás lehetségessé, sőt szükségessé válik. Ő kérdezi ma mindannyiunktól: „*Mit kerestek*?”
Ámen.